Iltalehti teatel algas kroonprintsi juubeli tähistamine eelmisel nädalal jooksuvõistlusega "Royal Run", mida peeti Taani eri otstes. Frederik ise osales jooksul viies maakonnas. Kroonprintsi neli last ja austraallannast abikaasa Mary lõid kaasa Ålborgis peetud võistlusel.
Ametliku programmi hulka kuulus ka Frederiki visiit Aarhusi Filmcitysse. Tulevane kuningas sai proovida virtuaalreaalsusprille ning läks neist elevusse nagu väikene poiss.
Veebruaris oma isa prints Henriku matnud kroonprintsist avaldati sünnipäeva puhul paraadportree ja juubelilogo. Pühapäeval korraldati monarhi juubeli puhul Kopenhaageni Royal Arenal rahvapidu.